A BIZOTTSÁG (EU) 2022/93 RENDELETE

(2022. január 20.)

a 396/2005/EK európai parlamenti és tanácsi rendelet II., III. és IV. mellékletének az akrinatrin, a fluvalinát, a folpet, a foszetil, az izofetamid, a pepinó mozaikvírus EU törzs, enyhe Abp1 izolátum, a pepinó mozaikvírus CH2 törzs, enyhe Abp2 izolátum, a spinetoram és a spirotetramat megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésének a) pontjára,

mivel:

(1) Az akrinatrin, a fluvalinát, a folpet, az izofetamid, a spinetoram és a spirotetramat tekintetében alkalmazandó megengedett szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg. A foszetil tekintetében alkalmazandó MRL-eket az említett rendelet III. mellékletének A. része határozta meg. A pepinó mozaik vírus EU törzs, enyhe Abp1 izolátum és a pepinó mozaikvírus CH2 törzs, enyhe Abp2 izolátum tekintetében a 396/2005/EK rendelet nem határozott meg MRL-eket, és ezek nem szerepelnek annak IV. mellékletében sem, ezért esetükben a rendelet 18. cikke (1) bekezdésének b) pontjában előírt 0,01 mg/kg alapértelmezett érték alkalmazandó.

(2) Egy akrinatrin hatóanyagot tartalmazó növényvédő szer őszibarack és étkezési paprika esetében történő alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) A fluvalinát esetében a paradicsomra és a görögdinnyére vonatkozóan nyújtottak be ilyen kérelmet. A folpet esetében az árpára, a zabra és a rozsra vonatkozóan nyújtottak be ilyen kérelmet. A foszetil esetében a kálium-foszfonátokkal kezelt citromra, zöldcitromra/lime-ra, mandarinra, valamint levelekből és fűszernövényekből származó gyógynövényteára vonatkozóan nyújtottak be ilyen kérelmet. Az izofetamid esetében a vesszőn termő bogyósgyümölcsűekre vonatkozóan nyújtottak be ilyen kérelmet. A spinetoram esetében a kövér porcsinra vonatkozóan nyújtottak be ilyen kérelmet. A spirotetramat tekintetében a póréhagyma, az újhagyma/zöldhagyma és téli sarjadékhagyma, valamint a méz és egyéb méhészeti termékek vonatkozásában nyújtottak be ilyen kérelmet.

(4) A 396/2005/EK rendelet 8. cikkének megfelelően az érintett tagállamok értékelték a fent említett kérelmeket, és az értékelő jelentéseket továbbították a Bizottság részére.

(5) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket adott ki (2). Ezeket a véleményeket továbbította a kérelmezők, a Bizottság és a tagállamok felé, és hozzáférhetővé tette őket a nyilvánosság számára.

(6) A kövér porcsinban előforduló spinetoramot illetően a Hatóság megvizsgált egy, a salátákra alkalmazandó MRL megállapítására irányuló kérelmet, és indokolással ellátott véleményt adott ki a javasolt MRL-ről. (3) Az említett kérelem esetében a Hatóság a szermaradék-vizsgálatokat a salátákon alkalmazott helyes mezőgazdasági gyakorlat (GAP) figyelembevételével értékelte, és ennek megfelelően az MRL javasolt szintjét 4 mg/kg-ban állapította meg. Az MRL-ek extrapolációjára vonatkozó jelenlegi uniós iránymutatásokkal (4) összhangban a salátán végzett szermaradék-vizsgálatok alapján a kövér porcsinra vonatkozó MRL-t szintúgy 4 mg/kg-ban helyénvaló meghatározni.

(7) A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó összes élelmiszer fogyasztásából következő, egész életen át tartó expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(8) A pepinó mozaikvírus EU törzs, enyhe Abp1 izolátum és a pepinó mozaikvírus CH2 törzs, enyhe Abp2 izolátum kis kockázatú hatóanyagok jóváhagyására vonatkozó kérelem összefoglaló dokumentációja a paradicsomon alkalmazott helyes mezőgazdasági gyakorlatok (GAP-ok) figyelembevételével megállapított reprezentatív felhasználásokat alátámasztó MRL-felvételi kérelmeket is tartalmazott, az 1107/2009/EK európai parlamenti és tanácsi rendelet (5) 8. cikke (1) bekezdése g) pontjának megfelelően. Ezeket a kérelmeket az érintett tagállam az említett rendelet 11. cikke (2) bekezdésének megfelelően értékelte. A Hatóság is értékelte a kérelmeket, és a szóban forgó hatóanyagok esetében felmerülő kockázatok értékelésének szakmai vizsgálatából levont következtetést (6) adott ki. Ebben úgy ítélte meg, hogy nem szükséges referenciaértékeket megállapítani az említett anyagokra, és a pepinó mozaikvírus EU törzs, enyhe Abp1 izolátumnak és a pepinó mozaikvírus CH2 törzs, enyhe Abp2 izolátumnak a 396/2005/EK rendelet IV. mellékletébe történő felvételét javasolta.

(9) A Hatóság indokolással ellátott véleményei és következtetései alapján, valamint a tárgy szempontjából lényeges tényezőket figyelembe véve az adott MRL-ek vonatkozó módosításai megfelelnek a 396/2005/EK rendelet 14. cikkének (2) bekezdésében szereplő követelményeknek.

(10) A 396/2005/EK rendeletet ezért ennek megfelelően módosítani kell.

(11) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II., III. és IV. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. január 20-án. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu:

Reasoned opinion on the modification of the existing maximum residue level for acrinathrin in peaches and sweet peppers. (Indokolással ellátott vélemény az őszibarackban és az étkezési paprikában előforduló akrinatrinra vonatkozó jelenlegi szermaradék-határértékek módosításáról). EFSA Journal 2021;19(7):6681.

Reasoned opinion on the modification of the existing maximum residue levels for tau-fluvalinate in tomatoes and watermelons (Indokolással ellátott vélemény a paradicsomban és a görögdinnyében előforduló tau-fluvalinátra vonatkozó jelenlegi szermaradék-határértékek módosításáról). EFSA Journal 2021;19(6):6646.

Reasoned opinion on the modification of the existing maximum residue levels for folpet in barley, oat, rye and wheat (Indokolással ellátott vélemény az árpában, a zabban, a rozsban és a búzában előforduló folpetre vonatkozó jelenlegi szermaradék-határértékek módosításáról). EFSA Journal 2021;19(5):6578.

Reasoned opinion on the modification of the existing MRLs for potassium phosphonates in lemons, limes and mandarins and in herbal infusions from leaves and herbs (Indokolással ellátott vélemény a citromban, a zöldcitromban/lime-ban, a mandarinban, valamint a levelekből és fűszernövényekből származó gyógynövényteában előforduló kálium-foszfonátokra vonatkozó jelenlegi MRL-ek módosításáról). EFSA Journal 2021;19(6):6673.

Reasoned opinion on the modification of the existing maximum residue levels for isofetamid in raspberries, blackberries and dewberries (Indokolással ellátott vélemény a málnában, a feketeszederben és a hamvas szederben előforduló izofetamidra vonatkozó jelenlegi szermaradék-határérték módosításáról). EFSA Journal 2021;19(6):6677.

Reasoned opinion on the modification of the existing maximum residue levels for spirotetramat in leeks, spring onions and honey (Indokolással ellátott vélemény a póréhagymában, az újhagymában/zöldhagymában és a mézben előforduló spirotetramatra vonatkozó jelenlegi szermaradék-határértékek módosításáról). EFSA Journal 2021;19(3):6517.

(3) Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005 (Indokolással ellátott vélemény a spinetoram tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2020;18(1):5997.

(4) Technikai iránymutatás a maradékanyag-határértékek meghatározásához, a szermaradék-vizsgálatok összehasonlíthatóságához, valamint a növényi és állati eredetű termékekre vonatkozó szermaradék-adatok extrapolációjához szükséges adatszolgáltatási követelményekről (SANTE/2019/12752).

(5) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(6) Conclusion on the peer review of the pesticide risk assessment of the active substances Pepino Mosaic Virus, EU strain, mild isolate Abp1 and Pepino Mosaic Virus, CH2 strain, mild isolate Abp2 (A pepinó mozaikvírus EU törzs, enyhe Abp1 izolátum és a pepinó mozaikvírus CH2 törzs, enyhe Abp2 izolátum hatóanyagokat tartalmazó növényvédő szerek kockázatértékelésének szakmai vizsgálatából levont következtetés). EFSA Journal 2021;19(1):6388.